སྤྱིར་དཔར་སྐྲུན་ཁང་ཞིག་འཛུགས་རྒྱུ་དེ་ངའི་མཐར་ཐུག་གི་དམིགས་ཡུལ་མིན་ནའང་།དཔར་སྐྲུན་ཁང་འདི་ལ་བརྟེན་ནས་གཅིག་ནས་རང་ཉིད་དཔལ་འབྱོར་གྱི་ཐོག་ནས་རང་མགོ་འཕེར་བ་ཞིག་ཡོང་ཐུབ་པ་དང་།གཉིས་ནས་གཞན་ལ་ཕན་འདོགས་ཐུབ་པ་རེད།དཔར་སྐྲུན་ཁང་གི་གནས་སྟངས་དང་བསྟུན་ནས་རིམ་བཞིན་ངས་མི་གླས་ཏེ་དེའི་ནང་དུ་ལས་ཀ་བྱེད་དུ་འཇུག་འདོད་ལ།འདི་ལྟར་ན་ང་ལ་བརྙན་ལེན་སྐོར་སློབ་སྦྱོང་བྱེད་པའི་དུས་ཚོད་སྟོང་བ་མང་ཙམ་ཡོད་ངེས་ཤིང་།དེ་ནི་ང་རང་ཆེས་དགའ་ས་དང་དུངས་སའི་ལས་ཞོར་བྱ་བ་ཡིན།སྤྱིར་མདུན་ཕྱོགས་སུ་དཀའ་ངལ་མང་བོ་ཡོད་ངེས་ཀྱང་།ང་ལ་རང་ཉིད་ཀྱི་རྨི་ལམ་འདི་མངོན་འགྱུར་ཡོང་བའི་རེ་བ་དང་ཡིད་ཆེས་ཡོད།དེ་དང་ཆབས་ཅིགངས་བོད་རིགས་གཞོན་སྐྱེས་ཚོར་ཡང་རང་ཉིད་ཀྱི་རྨི་ལམ་གྱི་རྗེས་སུ་སྙེག་པའི་སྐུལ་སློང་བྱེད་འདོད་ལ།རང་ཉིད་ཀྱི་སེམས་ནང་ནས་རིན་ཐང་འཇོག་པའི་མི་ཚེ་ཞིག་སྐྱེལ་རྒྱུ་དང་།རང་ཉིད་དང་རང་ཉིད་ཀྱི་རིག་གནས་ཀྱི་ཆེད་དུ་སྤོབས་པ་སྐྱེ་རྒྱུ་བཅས་ཀྱི་ཐད་ལའང་སྐུལ་སློང་བྱེད་འདོད་ཡོད།